Carina és én

Az a tervem, hogy minimális kikötéssel, egyedül körbe hajózzam a Földet 2 év alatt Carinával (egy Carina 19-es típusú vitorláshajóval.)

Ez egy magyar rekord lenne, mint a legkisebb magyar földkerülő hajó.
Motivációm azonban nem elsősorban egy rekord felállítása. Gyerekkorom óta kötődök a tengerhez, a természethez. Több mint 17 éve vitorlázok és évek óta ez az út az álmom és a célom.

Kapitány: Méder Áron (I. oszt. tengeri kedvtelés célú kishajó-vezető, GOC, Cept. Novice)
Eddig körülbelül 10,000 tmf-et vitorláztam le különböző tengereken 13 év alatt. 
1990 óta vitorlázok folyamatosan a Balatonon és a Velencei tavon.
1998 – 1999: Versenyeztem 25-ös Jolle osztályban (TVSK)
1998 – 2004: Vitorlásoktató voltam a Balatonalmádi Vízimentők SE-nél. 
                      (Képesített vitorlásoktató vagyok.) 
2000 – 2003: MAFC Vitorlás Szakosztály 

Carina:
A hajó neve: Carina
Típusa: Carina 19
Hosszított tőkesúllyal, amitől jobb a hajó iránytartása.
Vitorlázat: Slup
Hossza: 6 m
Merülése: 1 m
Szélessége: 2,2 m
1 kabin, ami a konyha, navigációs rész, szalon és hálókabin egyben
Árboc: 6,42 m
Alsóárboc (Bum): 2,83 m
Tömege: 1,1 t
Anyaga: GFK (szendvics szerkezetű)
Normál nagyvitorla: 6,48 m2, Génoa: 9,79 m2, Fock: 6,77 m2
Vihar nagyvitorla: 1,62 m2 (40 csomós szélre, normál vitorla 25%-a), 
Vihar Fock: 1,08 m2 (50 csomós szélre, normál vitorla 15%-a) 
A nagyvitorlám a bumra tekeréssel reffelhető, az orrvitorlám is feltekerhető (plusz 2 teljes felhúzó kötelem van tartalékba, és egy felhúzó vihar fockhoz)
Befogadó személyek száma: 5
Építése éve: 1970 (Svájc)
Motor: Beépített 2 ütemű benzines motor
Propeller: Fix, 3 lapátos
Típusa: Yamaha (677 8 B)
Teljesítménye: 8,8 LE/ 5,9 kW
Üzemanyagtartály: 25 literes + 25 liter
Víztartály: sok kisebb kanna (20l,15l,5l), összesen 300 liter
Sebesség: A maximális elméleti sebessége: 5,8 csomó; ez a hajó hosszából számolható ki.
Egy holland barátom, Jeroen, aki szintén egy Carina típusú hajóval vitorlázik, 7 csomós sebességet mért április végén egy 7Bf.-os szélben.

Carina története:
1970-ben épült Svájcban.
1970-86: Valószínűleg valamelyik svájci tavon vitorláztak Vele.
-----------------------------------------------------------------
Az utolsó svájci tulajdonosa Gerber Ueli. Érdekes, hogy 1 napon születtünk november 16-án. Gerber 1952-ben, én 1979-ben. (Pontosabban én 1979. november 15. és 16. között születtem éjfélkor, így Édesanyám döntötte el, hogy 15-e legyen...)
1986-92: Zürich-i tavon vitorláztak Vele, ebben a klubban: http://www.zyc.ch.
1992-96: Bóden-i tavon vitorláztak Vele.
1996 szeptemberében került Magyarországra.
1999 szeptemberében megvásárolta az előző tulajdonos.
2004 novemberében megvásároltam. Felújítottam kívül-belül. A HF beregisztrálja 2006 augusztus közepén, és akkor 10 év után ismét lesz hajólevele!

Felszerelés:
1.	Autopilot (Tillerpilot) Simrad TP10 
2.	Akkumulátor: 2db 40Ah, 12V zselés szelepes (SSB) 
3.	Akkumulátortöltő, ami 220V-ról tölt (kikötőben használatos) 
4.	Generátor: 3A, 12V (a motor hajtja, így a benzin mennyiségének korlátja miatt nem nagyon lehet használni) 
5.	Napelem (H-55 mini) Teljesítmény: 55W,  Tömege: 4,6kg; 
6.	Szélgenerátor (Rutland 503 + HRS Regulator) Teljesítmény: 80W; Tömege: 3,6 kg; 
7.	Mélységmérő (Plastimo Echotest II DEpth Sounder), vízálló 50m-ig; 
8.	GPS-ek (Garmin 72 és egy régi Magellán) és persze Szeksztáns(!) 
9.	Papír térképek a teljes útvonalról (kb. 100 térkép) + egész világ térképei digitálisan
10.	VHF DSC radio (Cobra MR F55 EU)
11.	HF radió (Icom)
12.	Laptop
13.	Kézi szélmérő (3000 típus) 
14.	Beépített sebességmérő, log és kompasz 
15.	Szivattyúk: Kézi szivattyú kapacitása: 0,7 liter/löket; Elektromos szivattyú kapacitása: 15 liter/perc 
16.	Óceáni Mentőtutajt (4 személyes, zsákos), mérete: 68x38x26 (cm); Tömege: 24 kg 
17.	EPIRB bója
Ezen kívül még felszerelésem a kötelező kiegészítő felszerelés kishajók tengeri üzemeltetéséhez. Minden típusból a lehető legkönnyebbet vettem meg, figyelembe véve a hajó méreteit.
Indulás időpontja: 2006. szeptember
Tervezett útvonal: Szlovénia – Gibraltár – Kanári- szigetek – Barbados – Panama- csatorna – Galapagos- szigetek - Polinézia – Fidzsi- szigetek – Indonézia – Karácsony- szigetek – Seychelle- szigetek – Ádeni- öböl – Vörös- tenger – Szuez - Alexandria – Szlovénia

Felújítás:
Talán a világon a legszebb dolog, egy öreg rossz állapotú hajót felújítani. A felújítás kicsit újraélesztést is jelent, mint tudjuk a hajóknak van lelkük... 
Egy alapos felújítás után minden egyes csavar és kisrészletet jól ismerhető a hajón, ami egy komolyabb út során nélkülözhetetlen. Én ezért is vágtam bele ebbe az egész felújításba, hogy a hajót és a technológiát is teljesen átfogóan megismerjem.
Sok minden mást is tanultam még a felújítás során: türelmet és a munka tiszteletét! 
Anyagilag persze nem éri meg felújítani egy öreg hajót, de ezt már az elején tudtam.
Carina 2004 novemberében került hozzám. A hajó felújítását, felkészítését 2005 tavaszán kezdtem el, és idén nyáron fejeztem be. 
Kicseréltem a kormánylapátot és szkeget. Majd utána a tőkesúlyt és a héjának bizonyos részeit megerősítettem. A horgonykamrát megszűntettem, és egybeolvasztottam a kabinnal.   A motort egy barátommal teljesen szétszedtük és leellenőriztük minden részét, néhány tömítést és a vízpumpát ki is cseréltük. Majd egy ismerős lefestette az egész hajót. Minden veretet leellenőriztem és néhány esetben ki is cserétem azokat. A belső bútorzatot kiegészítettem egy dupla szekrénnyel és egy plusz ággyal. A konyhában a gázfőzőt lecseréltem, a gázpalackokat a hátsó kabinban helyeztem el. A hátsó kabinban két zárható polcrekeszt készítettem. Minden ablakot lecseréltem. Alapvetően a hajó minden részét alaposan leellenőriztem és a célnak megfelelőn átalakítottam. 

Szakmai háttér:
Kopár István, az első magyar szóló Földkerülő (1990-1991) adott néhány jól használható ötletet és tanácsot. Mivel István Amerikában él, ezért csak e-mailen keresztül tudtunk értekezni. Fa Nándorral telefonon beszéltem a hajómmal és az utammal kapcsolatban. 
Gál Józseffel (http://www.equator.hu) beszélgettem a leghosszabban és a legalaposabban a tervről és a hajóról, amiket mondott megfontoltam. 
Több kevésbé ismert nagy tapasztalatú vitorlázó is adott ötleteket és tanácsokat az úttal kapcsolatban, akiknek a nevét nem is lehetne itt mind felsorolni. A legtöbbet természetesen Édesapám segített.

Kockázat:
Mindig van kockázat egy nagyobb vitorlás úton. 
Én minimalizálom a kockázatot. A lehető legkedvezőbb időszakban indulok el, és figyelembe veszem folyamatosan a vitorlás utam során a hurrikánmentes legkedvezőbb időszakokat, és akkor indulok el mindig a következő szakaszon, amikor vége van a hurrikános időszaknak.
Továbbá minden ajánlott biztonsági felszerelést beszereztem: mentőtutajt, EPIRB bóját, VHF és HF rádiót. 

Főbb médiapartnereim: 
1.	Vitorlázás Magazin
2.	Sailing.hu

További információ: 
A web oldalamon www.meder.hu olvasható.

Elérhetőségem:
Méder Áron
aron@meder.hu
1118 Bp. Regős utca 4.

Méder Áron
Budapest, 2006/08/03